b'\n_START_ARTICLE_\nZapeando\n_START_SECTION_\nFormat\n_START_PARAGRAPH_\nZapeando \xc3\xa9s una tert\xc3\xbalia televisiva en directe on el seu presentador i els col\xc2\xb7laboradors comenten amb humor els moments m\xc3\xa9s destacats de la programaci\xc3\xb3 televisiva, aix\xc3\xad com els espais m\xc3\xa9s i menys estimats pels espectadors, els millors v\xc3\xaddeos i muntatges, els errors dels presentadors, records d\'antics personatges d\'\xc3\xa8xit televisiu o els anuncis m\xc3\xa9s comentats. A m\xc3\xa9s, el format admet la introducci\xc3\xb3 de convidats en algunes de les emissions, que ajuden a comentar alguns dels moments televisius (anomenats momentazos) o simplement parlen sobre els seus treballs m\xc3\xa9s recents._NEWLINE_A vegades, alguns col\xc2\xb7laboradors realitzen par\xc3\xb2dies d\'alguns programes zapejats. Per exemple, el Miki Nadal va parodiar l\'Antonio (propietari de la taverna La concha, aparegut al programa Pesadilla en la cocina) o al tertuli\xc3\xa0 d\'El chiringuito de Jugones, Fran\xc3\xa7ois Gallardo. El programa tamb\xc3\xa9 ha copiat alguns jocs i seccions d\'altres espais, normalment internacional, com la guerra de l\'aigua popularitzada pel Jimmy Fallon al seu programa The Tonight Show, del canal americ\xc3\xa0 NBC. Aquest "ab\xc3\xbas" per part de Zapeando amb el programa americ\xc3\xa0 \xc3\xa9s, en moltes ocasions, motiu de broma entre els col\xc2\xb7laboradors del programa.\n_START_SECTION_\nHist\xc3\xb2ria\n_START_PARAGRAPH_\nA finals del mes d\'agost de 2013, es va anunciar que La Sexta i Globomedia estaven preparant Zapeando, una tert\xc3\xbalia sobre la televisi\xc3\xb3 on el presentador i un grup de col\xc2\xb7laboradors comentarien en to d\'humor tota l\'actualitat televisiva, tant nacional com internacional. El 4 d\'octubre es va desvelar que el Frank Blanco en seria el seu presentador, i uns dies despr\xc3\xa9s els seus col\xc2\xb7laboradors, que serien la Celia Montalb\xc3\xa1n, el C\xc3\xa9sar Garc\xc3\xada, la Mar Vega, el Miki Nadal, el Quique Peinado, el Santi Villas, el Sergi Mas i la Susana Guasch._NEWLINE_Tot i que la seva estrena estava planejada per l\'11 de novembre, Zapeando finalment va comen\xc3\xa7ar a emetre el 18 de novembre de 2013 a les 15:45 hores. Des de llavors s\'emet de dilluns a divendres a la tarda de La Sexta. Despr\xc3\xa9s d\'algunes setmanes d\'emissi\xc3\xb3, el programa va anar incorporant novetats per donar-li m\xc3\xa9s flu\xc3\xafdesa i millor aspecte, com la introducci\xc3\xb3 d\'un gui\xc3\xb3 i la incorporaci\xc3\xb3 d\'una taula central on seuen tant el presentador com els col\xc2\xb7laboradors. Alguns van marxar (C\xc3\xa9sar Garc\xc3\xada, Mar Vega, Santi Villas, Sergi Mas, Celia Montalb\xc3\xa1n i Susana Guasch) i es van anar incorporant de nous, com la Sara Escudero, l\'Ana Morgade, la Cristina Pedroche i el Manu S\xc3\xa1nchez._NEWLINE_A poc a poc s\'han anat incorporant m\xc3\xa9s col\xc2\xb7laboradors, com l\'Anna Simon, el Josie, el Leo Harlem, la Lorena Castell o la Llum Barrera. Altres han marxat per dedicar-se a altres projectes, com la Irene Junquera, la Sara Escudero o el Manu S\xc3\xa1nchez. A m\xc3\xa9s, durant l\'estiu s\'introdueixen nous col\xc2\xb7laboradors ocasionals per substituir als habituals durant aquest per\xc3\xadode._NEWLINE_L\'audi\xc3\xa8ncia del programa ha millorat molt des dels inicis, amb quotes de pantalla entre el 7% i 9% de share i un seguiment d\'entre 800.000 i un mili\xc3\xb3 d\'espectadors de mitjana. Va obtenir el seu r\xc3\xa8cord hist\xc3\xb2ric al programa 500 (el 23 de novembre de 2015), amb una mitja de 1.200.000 espectadors i una quota de pantalla del 9,4%. Avui dia, la cadena est\xc3\xa0 satisfeta amb l\'evoluci\xc3\xb3 positiva que ha obtingut el format en audi\xc3\xa8ncia.'